JR คว้า 4 โปรเจคใหม่ ดัน Backlog ทะลุ 5.9 พันลบ. หนุนผลงานปีนี้สร้างสถิติสูงสุดใหม่
JR คว้า 4 โปรเจคใหม่ ดัน Backlog ทะลุ 5.9 พันลบ. ลุ้นคว้ารถไฟฟ้าชมพู-เหลืองเพิ่ม ดันงานในมือพุ่งแตะระดับ 1 หมื่นลบ. คาดหนุนปีนี้สร้างสถิติสูงสุดใหม่ มั่นใจธุรกิจ 2-3 ปีโตก้าวกระโดด
JR คว้า 4 โปรเจคใหม่ ดัน Backlog ทะลุ 5.9 พันลบ. ลุ้นคว้ารถไฟฟ้าชมพู-เหลืองเพิ่ม ดันงานในมือพุ่งแตะระดับ 1 หมื่นลบ. คาดหนุนปีนี้สร้างสถิติสูงสุดใหม่
31 พ.ค. 2564

นายจรัญ วิวัฒน์เจษฎาวุฒิ ประธานเจ้าหน้าที่บริหาร บริษัท เจ.อาร์.ดับเบิ้ลยู. ยูทิลิตี้  จำกัด (มหาชน) หรือ JR เปิดเผยว่า ล่าสุดบริษัทได้รับงาน 4 โครงการใหม่ ประกอบด้วย  1. งานโครงการก่อสร้างสายส่งระดับ 22 KV จากบริษัท กัลฟ์ เอ็นซี จำกัด มูลค่างาน 95 ล้านบาท 2. งานติดตั้งระบบสายส่งไฟฟ้าใต้ดิน 115 KV PK4 จาก บมจ.ชิโน-ไทย เอ็นจิเนียริ่ง แอนด์ คอนสตรัคชั่น (STEC) มูลค่างาน 10.47 ล้านบาท 3. งานจ้างบำรุงรักษาระบบ sim management จาก บมจ.โทรคมนาคมแห่งชาติ มูลค่างาน 9.2 ล้านบาท และ 4. งานวางระบบสื่อสารอื่น ๆ อีก 17.90 ล้านบาท รวมมูลค่า 132.57 ล้านบาท
“หลังการเข้ารับงาน 4 โปรเจ็คต์ใหม่ ส่งผลให้ Backlog เพิ่มขึ้นเป็น 5,941 ล้านบาท ผลักดันแนวโน้มผลการดำเนินงานในปีนี้สร้างสถิติสูงสุดใหม่นับตั้งแต่จัดตั้งบริษัทฯ เนื่องจากงานส่วนใหญ่ ทยอยส่งมอบในปีนี้ และทำให้ผลการดำเนินงานปรับตัวสูงขึ้นอย่างมีนัยสำคัญทุกไตรมาส  เมื่อเทียบกับช่วงเดียวกันของปีก่อน จากการเดินหน้าส่งมอบงานตามแผน”
นอกจากนี้ ในช่วงครึ่งหลังของปีนี้ บริษัทฯยังมีโอกาสคว้างานใหม่อย่างต่อเนื่อง หลังจากเข้าร่วมประมูลในหลายโครงการ ที่จะทยอยประกาศผลในช่วงครึ่งปีหลัง และในช่วงปลายปีนี้ยังมีโอกาสได้งานโครงการใหญ่รถไฟฟ้าสายสีเหลือง-ชมพู เฟส 2  มูลค่าไม่ต่ำกว่า 6 พันล้านบาท ซึ่งจะทำให้งานในมือพุ่งแตะระดับ 1 หมื่นล้านบาท สนับสนุนผลการดำเนินงานในช่วง 2-3 ปี ข้างหน้าเติบโตอย่างก้าวกระโดด
ขณะเดียวกัน บริษัทได้มีการขยายงานด้านวิศวกรรมไปยังอุตสาหกรรมอื่นๆ เพิ่มเติม เพื่อสร้างฐานรายได้ใหม่เพิ่มขึ้น เช่น การเข้าไปในกลุ่มลูกค้าในอุตสาหกรรมน้ำมันและก๊าซ โดยเป็นงานก่อสร้างสถานีไฟฟ้าย่อยให้กับโครงการของบริษัทไทยออยล์ ซึ่งบริษัทฯรับงานจากกิจการร่วมค้า Petrofac South East Asia, Saipem Singapore และ Samsung Engineering และมั่นใจว่าจะช่วยผลักดันธุรกิจของกลุ่มบริษัทเติบโตอย่างแข็งแกร่งและมั่นคงในอนาคต
 